Boek: Hoe om 'n haas te vang | Maroela Media
Vir honger wolwe is dié boek 'n wenner, en dit is boonop geskryf deur 'n kenner! Hou jy van haasbredie en haaspastei? Kom leer hoe om 'n haas in die hande te kry!
Ja. Beroemd. Berug. Noem dit wat jy wil. Hierdie boek is geskryf deur 'n kenner, niemand anders nie as die beroemde Nare Ou Wolf. Dus, as jy 'n haas wil vang, is dit 'n fantastiese gids propvol wen-wenke! Lek gerus solank jou lippe af vir 'n sappige happie haas!
Onthou net: hou jou oë oop vir bere, bonsende vere met 'n bietjie te veel veerkrag, en natuurlik jou eie strikke…
Hierdie lekkerlagboek is geskryf deur die topverkoperskrywer Claire Freedman, geïllustreer deur die briljante Monika Filipina.
Claire Freedman is die hoogs suksesvolle skrywer van verskeie prenteboeke, insluitende Aliens Love Underpants en A Squabble and a Squawk. Haar boek Die avonture van superseun is ook deur LAPA Uitgewers in Afrikaans gepubliseer.
Kleintyd wou Monika Filipina 'n cowboy, 'n argeoloog of 'n ruimtevaarder word, maar bowenal was sy vasbeslote om nooit groot te word nie. Terwyl sy haar avontuurbelaaide toekoms beplan het, het sy dinge geteken. Dit het gelei tot 'n verslawing aan papier en verf.